ΓΡΑΠΤΗ ΕΡΩΤΗΣΗ E-2883/98

υποβολή: Hiltrud Breyer (V) προς την Επιτροπή

(28 Σεπτεμβρίου 1998)

Θέμα: Γεώμηλα Bt της Monsanto της Γεωργίας

Έκθεση που εκπόνησε η Greenpeace/Elkana τον Αύγουστο του 1998, δίνει λεπτομέρειες σχετικά με την καλλιέργεια, στη Γεωργία, γενετικά τροποποιημένων γεωμήλων "Naturemark" της Monsanto, χωρίς προηγούμενη χορήγηση άδειας, χωρίς αξιολόγηση των κινδύνων για το περιβάλλον, χωρίς σχέδια διαχείρισης όσον αφορά την αντοχή και, τέλος, χωρίς εμφανή έλεγχο ως προς τους χώρους δοκιμασίας και ως προς τη διάθεση των συγκομιδών. Σύμφωνα με πληροφορίες η αγορά του αποθέματος των οπώρων χρηματοδοτήθηκε από την ΕΕ με ποσό ύψους 350.000 δολ. στο πλαίσιο του προγράμματος TACIS.

1. Είναι σε θέση η Επιτροπή να επιβεβαιώσει την παραπάνω πληροφορία;

2. Εαν ναι, γνώριζε η Επιτροπή ότι τα γεώμηλα για σπορά ήταν γενετικά τροποποιημένα;

3. Εάν χρησιμοποιήθηκαν τα κεφάλαια του TACIS ή άλλα κεφάλαια της ΕΕ, τί είδους έλεγχοι πραγματοποιήθηκαν για την αξιολόγηση του προγράμματος και τί συμβουλή έδωσε η Επιτροπή στην κυβέρνηση της Γεωργίας σχετικά με την σκόπιμη ελευθέρωση των γενετικά τροποποιημένων οργανισμών (ΓΤΟ);

4. Η κυβέρνηση της Γεωργίας έδωσε εν γνώση της τη συγκατάθεση;

5. Πώς παρακολουθεί η Επιτροπή τη χρησιμοποίηση των κεφαλαίων της ΕΕ στο πλαίσιο του εν λόγω σχεδίου;

6. Προτίθεται η Επιτροπή να ζητήσει από τη Monsanto και τους παράγοντές της να ανακαλέσουν τις διαγενετικές πατάτες που κυκλοφορούν στη Γεωργία και τα γειτονικά κράτη και να αποζημιώσουν τους ενδιαφερόμενους αγρότες για τυχόν απώλειες;

7. Προτίθεται η Επιτροπή να επιβεβαιώσει ότι έγιναν εισαγωγές γεωμήλων ή προϊόντων γεωμήλων από τις συγκομιδές της Γεωργίας στην ΕΕ;

8. Προτίθεται η Επιτροπή να επιβεβαιώσει ποια θέση θα λάβει στις προσεχείς διαπραγματεύσεις σχετικά με το προταθέν Πρωτόκολλο για τη Βιοασφάλεια, όσον αφορά τη μη νομοθετικά κατοχυρωμένη διάθεση στην αγορά τέτοιων προϊόντων;

Απάντηση του κ. van den Broek εξ ονόματος της Επιτροπής

(12 Νοεμβρίου 1998)

Στα τέλη του 1996 ή τις αρχές του 1997 το γεωργιανό Υπουργείο Τροφίμων και Γεωργίας αγόρασε μια ποσότητα γεωμήλων σποράς από την εταιρεία Monsanto. Το υπουργείο προέβη σε αυτήν την αγορά διότι εκείνη την περίοδο υπήρχε μεγάλη ανάγκη τέτοιων γεωμήλων σποράς. Αυτό το είδος γεωμήλων είναι ανθεκτικό στα σκαθάρια και χρησιμοποιήθηκε στην περιοχή Τσάλκα, στην Νότια Γεωργία, στο πλαίσιο πειραματικής μελέτης.

Την ίδια περίοδο βρισκόταν σε εξέλιξη το έργο αγροτικής μεταρρύθμισης του προγράμματος TACIS. Επρόκειτο για έργο γεωργικών πιστώσεων και ένα από τα σημαντικότερα επιτεύγματά του ήταν η παροχή, από κοινού με άλλους χορηγούς, τεχνικής βοήθειας και κεφαλαίων για τη σύσταση κεφαλαίου υποκατάστασης (ΚΥ) ως μέρους του προγράμματος επισιτιστικής βοήθειας για τη Γεωργία. Συγκροτήθηκε συμβούλιο αξιολόγησης του κεφαλαίου υποκατάστασης, το οποίο εξετάζει τις αιτήσεις ενίσχυσης από το ΚΥ και, όταν χρειάζεται, εγκρίνει τις εκταμιεύσεις από αυτό. Φαίνεται ότι η αγορά των γεωμήλων σποράς Monsanto πραγματοποιήθηκε με τη χρησιμοποίηση μέρους του ανωτέρω ΚΥ με την έγκριση του συμβουλίου αξιολόγησης του ΚΥ.

Η απόφαση για την αγορά αυτών των γεωμήλων σποράς ανήκει αποκλειστικά στις γεωργιανές αρχές και, ειδικότερα, στο Υπουργείο Τροφίμων και Γεωργίας και το Ίδρυμα Βιοτεχνολογίας της Δημοκρατίας της Γεωργίας. Η αγροτικές ενώσεις της χώρας ενέκριναν επίσης την αγορά αυτών των γεωμήλων.

Σε σχέση με τα επιμέρους ερωτήματα, η Επιτροπή μπορεί να απαντήσει τα εξής:

1. Οι ανωτέρω παράγραφοι παρέχουν την απάντηση σε αυτό το ερώτημα.

2. Όχι.

3. Το αίτημα εξετάστηκε και εγκρίθηκε από το συμβούλιο αξιολόγησης του ΚΥ. Η Επιτροπή δεν παρείχε συμβολές προς την κυβέρνηση της Δημοκρατίας της Γεωργίας.

4. Ναι, μέσω του Υπουργείου Τροφίμων και Γεωργίας.

5. Η χρήση των κεφαλαίων της Κοινότητας και των άλλων χορηγών επιβλέπεται από το συμβούλιο αξιολόγησης του ΚΥ.

6. Όχι.

7. Σύμφωνα με τη φυτοϋγειονομική νομοθεσία της Κοινότητας (Οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα(1), Παράρτημα III, σημεία 10, 11 και 12), τα κράτη μέλη δεν έχουν δικαίωμα να εισάγουν γεώμηλα από τη Γεωργία. Επίσης, η διάθεση στην αγορά γεωμήλων ή προϊόντων τους ως ειδών διατροφής και συστατικών ειδών διατροφής εμπίπτει στο πεδίο εφαρμογής του κανονισμού (ΕΚ) 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων(2). Η διάθεσή τους στην αγορά ως ειδών διατροφής ή συστατικών ειδών διατροφής χωρίς έγκριση ή, όπου απαιτείται, γνωστοποίηση στο πλαίσιο του εν λόγω κανονισμού, δεν επιτρέπεται στην Κοινότητα.

8. Η θέση της Επιτροπής κατά τις τρέχουσες διαπραγματεύσεις για τη σύναψη του πρωτοκόλλου για τη βιοασφάλεια, οι οποίες δεν έχουν ακόμη ολοκληρωθεί, είναι ότι η εισαγωγή σε μια χώρα, για παράδειγμα, βιογενετικά τροποποιημένων γεωμήλων θα πραγματοποιείται μόνον με τη συγκατάθεση της ενδιαφερόμενης χώρας και αφού αυτή θα έχει τη δυνατότητα να διενεργήσει δική της αξιολόγηση των κινδύνων.

(1) ΕΕ L 26 της 31.1.1977.

(2) ΕΕ L 43 της 14.2.1997.